Valtuustoaloite

Parisuhteiden varhainen tuki Kuopion kaupungissa

Kuopion kaupungin strategian mukaan Kuopio on paras paikka lapselle ja Kuopiossa lapset ovat etusijalla – täällä on hyvä kasvaa. Kuopion kaupungin strategiassa varhainen tuki määritellään: ”Kun asukkaan tai perheen elämäntilanne sitä vaatii, tarjoamme tietoa, varhaista tukea ja ”täsmätukea”, jotta vältämme tilanteen mutkistumisen tai pahenemisen.”

Parisuhdeongelmat ja erot lapsiperheissä heijastuvat lasten elämään. Lapsiasiavaltuutettu, joka on itsenäinen ja riippumaton, lakisääteinen viranomainen, antaa vuosittain valtioneuvostolle kertomuksen toiminnastaan. Kertomus sisältää arvion lasten oikeuksien ja elinolojen kehityksestä maassamme sekä tarvittavista lainsäädännön uudistustarpeista. Lapsiasiavaltuutetun vuosikirjan 2019\* (julkaistu 26.4.2019) mukaan lapsiasiavaltuutettu on ollut huolissaan avioerojen yleisyydestä sekä puutteellisesta perhe- ja parisuhdeneuvonnasta ja lapsiasiavaltuutettu on esittänyt, että kaikille aviopareille tarjottaisiin parisuhteen tukea. Lapsiasiavaltuutetun lausunnon\*\* mukaan parisuhteen toimimattomuus vaikuttaa suuresti lapsiin ja moniin läheisiin sekä heikentää ihmisen työ- ja toimintakykyä.

Tähän saakka parisuhdetukea on järjestetty lähinnä järjestöjen ja seurakuntien toimesta. Kuitenkin tarjolla olevaa palvelua on liian vähän sen tarpeeseen nähden. Parisuhteita tukemalla voidaan parantaa huomattavasti lasten olosuhteita Kuopiossa sekä edistää ihmisten työ- ja toimintakykyä ja elämänlaatua.

\*http://lapsiasia.fi/wp-content/uploads/2019/04/LA\_vuosikirja\_2019.pdf

\*\*https://www.sttinfo.fi/tiedote/lapsiasiavaltuutettu-parisuhteiden-tuki-hallitusohjelman-karkeen-avioerot-laskuun?publisherId=17712812&releaseId=69856865

Me allekirjoittaneet valtuutetut esitämme, että Kuopion kaupunki:

1. *aloittaa varhaisen tuen järjestämisen parisuhteille parisuhteiden laadun parantamiseksi,*
2. *laatii ja toimeenpanee ohjelman kuopiolaisesta mallista parisuhteiden varhaiseksi tukemiseksi ja*
3. *tiedottaa näistä palveluista kuntalaisille*

Kuopiossa 20.5.2019

Hanna Happonen